SKRIFTLIG FORESPØRGSEL P-1805/99

af Ilda Figueiredo (GUE/NGL) til Kommissionen

(1. oktober 1999)

Om: Trussel om afskedigelser på Siemens-koncernens fabrikker i Portugal

Siemens-koncernen truer med drastisk at reducere produktionen og beskæftigelsen på sine fabrikker i Portugal og forbereder overførelse af en del af aktiviteterne til andre virksomheder.

På INDELMA Indústrias Electrodomésticas, SA, som er beliggende i Casal do Marco i Seixal kommune, har virksomhedens ledelse allerede meddelt, at hele produktionen af elektriske kabler til Renault vil blive overført til Litauen, hvorved 700 arbejdspladser nedlægges.

Ifølge fagforeningen for el-industrien i Sydportugal og på Øerne er Siemens også ved at afvikle fremstillingen af telekommunikationsudstyr på fabrikken i Corroios, som overføres til Tyskland, hvilket allerede har medført nedlæggelse af 80 arbejdspladser.

Det samme sker på fabrikkerne i Évora og Sabugo i Sintra kommune.

I virkeligheden har Siemens-koncernens virksomheder, herunder INDELMA, udvist positive resultater, og de har modtaget forskellige former for støtte i en størrelsesorden på over en milliard escudos, herunder EF-midler.

Kommissionen bedes derfor besvare følgende:

1. Har Siemens-koncernes virksomheder i Portugal modtaget EF-midler? I givet fald over hvilke budgetkonti og gennem hvilke programmer?

2. Vil der blive krævet tilbagebetaling af de EF-midler, som Siemens har modtaget, såfremt koncernen fortsætter den konsekvente overførelse af arbejdspladser fra Portugal?

3. Hvilke andre foranstaltninger påtænker Kommissionen at træffe i den forbindelse?

Svar afgivet på Kommissionens vegne af Michel Barnier

(28. oktober 1999)

Siemens-koncernens virksomheder i Portugal har frem til 4. oktober 1999 modtaget 43 mio. EUR fra strukturfondene til projekter, der er godkendt inden for EF-støtterammen 1994-1999

og henhører under industriprogrammet PEDIP II. Disse betalinger er baseret på forpligtelser på 77 mio. EUR. Hvor stort det endelige beløb for betalingerne bliver, vil først kunne siges, når alle projekterne er afsluttet. Forpligtelserne svarer til investeringer på 559 mio. EUR. Tilskuddene ydes i henhold til kontrakter indgået mellem investoren og de portugisiske myndigheder. Den Europæiske Fond for Regionaludvikling (EFRU) og Den Europæiske Socialfond (ESF) betaler 75 % af de offentlige udgifter til finansiering af de støtteordninger, tilskuddene ydes under.

Efter hvad de portugisiske myndigheder har oplyst, har de ikke på nuværende tidspunkt kendskab til nogen kollektive afskedigelser eller flytninger i forbindelse med de af Siemens gennemførte projekter.

Hvis en virksomhed ikke overholder betingelserne i en aftale om tilskud indgået med de portugisiske myndigheder, er det sidstnævntes opgave at tage de retsskridt, der er omhandlet i aftalen, herunder om nødvendigt træffe foranstaltninger til at sikre, at den pågældende del af tilskuddet tilbagebetales.

For den næste programmeringsperiode fastsætter artikel 30 i Rådets forordning (EF) nr. 1260 af 21. juni 1999 om vedtagelse af generelle bestemmelser for strukturfondene(1), at medlemsstaterne sikrer, at fondene kun deltager finansielt i en operation, hvis operationen ikke inden for et tidsrum på fem år fra tidspunktet for den kompetente nationale myndigheds eller forvaltningsmyndighedens afgørelse om deltagelse fra fonden undergår en væsentlig ændring f.eks. på grund af ophør eller ændring af lokalisering for en produktionsvirksomhed.

I de retningslinjer for den næste programmeringsperiode, der blev udsendt tidligere på året, fastslås det principielt, at strukturfondene ikke bør anvendes til ren og skær flytning af eksisterende aktiviteter.

(1) EFT L 161 af 26.6.1999.